作者:白居易
標題:蝦蟆
內容:嘉魚薦宗廟，靈龜貢邦家。應龍能致雨，潤我百穀芽。蠢蠢水族中，無用者蝦蟆。形穢肌肉腥，出沒於泥沙。六月七月交，時雨正滂沱。蝦蟆得其志，快樂無以加。地既蕃其生，使之族類多。天又與其聲，得以相喧嘩。豈惟玉池上，汙君清冷波。可獨瑤瑟前，亂君鹿鳴歌。常恐飛上天，跳躍隨姮娥。往往蝕明月，遣君無奈何。